Diari Oficial de la Generalitat Valenciana


Sumari del DOGV 6429, del 31-12-2010 (2010/14928)

ORDRE 3/2010, de 23 de desembre de 2010, de la Conselleria de Turisme, per la qual es regulen i convoquen les ajudes destinades a la difusió dels recursos turístics dels municipis de l'interior de la Comunitat Valenciana per a l'exercici 2011.
---------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6429

Data del DOGV
:   31-12-2010

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2010/14060


Data del document
:   23-12-2010

Organisme emissor
:   Conselleria de Turisme

Tipus de document
:   Ordre

Anàlisi jurídica

 Descriptors 

:   * ajuda pública

ORDRE 3/2010, de 23 de desembre de 2010, de la Conselleria de Turisme, per la qual es regulen i convoquen les ajudes destinades a la difusió dels recursos turístics dels municipis de l'interior de la Comunitat Valenciana per a l'exercici 2011. [2010/14270]
La Conselleria de Turisme, en el marc del Pla Estratègic Global del Turisme de la Comunitat Valenciana 2010-2020, té entre altres objectius el de la creació, millora i adequació dels recursos turístics dels municipis de l'interior. La present orde pretén complementar estes actuacions mitjançant, d'una banda, la publicitat i difusió d'eixos recursos com a mecanisme d'atracció de visitants, i d'altra banda, facilitar els mecanismes d'interpretació i coneixement dels esmentats recursos, a través d'un sistema d'ajudes destinat a les entitats locals on estiguen situats dits recursos.
En l'orde actual s'ha optat per efectuar una delimitació exhaustiva de les actuacions i despeses incentivables. Esta delimitació opera en el sentit de reduir-les tant en els suports de la difusió -fullets, disc compacte (CD) o disc òptic (DVD)- com en el contingut, circumscrivint-lo a la difusió dels recursos turístics específics.
Estos dos aspectes, la delimitació de les actuacions subvencionables i el que es tracte de municipis d'interior, molts d'ells de creixement econòmic ralentitzat, justifiquen que en el procediment no s'establisquen criteris de competència, sinó que una vegada determinades les sol·licituds admeses s'hi efectue el prorrateig de la consignació pressupostària de la qual es disposa.
Dins de l'objectiu general d'acostar l'administració al ciutadà i millorar l'eficiència administrativa, en la present convocatòria s'ha reestructurat, modificat i simplificat la documentació que ha de presentar el sol·licitant de les ajudes, d'acord amb el Decret 165/2010, de 8 d'octubre, del Consell, pel qual s'establixen mesures de simplificació i de reducció de càrregues administratives en els procediments gestionats per l'administració de la Generalitat i el seu sector públic.
En conseqüència, d'acord amb les competències assignades pel Decret 123/2007, de 27 de juliol, del Consell, pel qual s'aprova el Reglament Orgànic i Funcional de la Conselleria de Turisme; atés el que disposa la Llei 38/2003, de 17 de novembre, General de Subvencions, en el Decret 9/2000, de 25 de gener, del Consell, sobre concessió d'ajudes en matèria de turisme, així com el que establix el Decret Legislatiu de 26 de juny de 1991, pel qual s'aprova el Text Refós de la Llei d'Hisenda Pública de la Generalitat Valenciana,
ORDENE
CAPÍTOL I
Règim de les ajudes
Article 1. Objecte
1. L'objecte de la present orde és establir el règim de concessió d'ajudes per a l'exercici 2011 per a les actuacions que es realitzen durant este exercici de difusió dels municipis de l'interior de la Comunitat Valenciana com a destinacions turístiques, o bé d'alguns recursos turístics específics seus, que es duguen a terme mitjançant l'edició de material imprés, CD's i DVD's.
Les subvencions objecte d'esta convocatòria tindran com a finalitat finançar parcialment les despeses corrents derivades de les actuacions mencionades en el paràgraf anterior.
2. Als efectes del que disposa la present orde s'entén per difusió aquelles accions tendents a la divulgació dels recursos turístics dels municipis als quals fa referència el número 1 d'este article.
Article 2. Dotació pressupostària
L'import global màxim destinat a atendre les subvencions a què es referix la present orde serà de 864.348,35 euros i serà finançat amb càrrec a la línia pressupostària T6405000 del Capítol IV del Programa 751.30, Turisme d'Interior, consignada en el projecte de Llei de Pressupostos de la Generalitat per al 2011.
La concessió de les ajudes previstes en la present orde estarà condicionada a l'existència de crèdit adequat i suficient en el pressupost de la Generalitat per a l'exercici 2011, d'acord amb l'orde de 26 setembre de 1994 de la conselleria d'Economia i Hisenda sobre tramitació anticipada d'expedients de despesa.
Article 3. Compatibilitat amb la normativa europea sobre ajudes públiques
1. Els beneficiaris de les ajudes regulades i convocades en esta orde no són empreses productores de béns o prestadores de servicis en el mercat, sinó entitats locals que actuen servint amb objectivitat els interessos generals en virtut de les potestats que tenen atribuïdes, i en concret en l'exercici de l'acció de foment i difusió de destinacions turístiques en el seu conjunt que, entre altres, tenen encomanades i, per tant, són compatibles amb el mercat interior en no afectar les seues disposicions als intercanvis comercials entre els estats membres, conforme al que disposa l'article 107.1 del Tractat de Funcionament de la Unió Europea.
2. Per este motiu, i d'acord amb el que establix l'apartat 4 de l'article 3 del Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, les ajudes convocades a través de la present orde no precisen de notificació o comunicació a la Comissió Europea.
3. Així mateix, i en compliment amb el que disposa l'esmentat article 3.4 del Decret del Consell 147/2007, de 7 de setembre, esta convocatòria ha sigut objecte d'informe previ remés a la Direcció General d'Economia de la Conselleria d'Economia, Hisenda i Ocupació, justificant la no subjecció de l'Orde a la Política de la Competència de la Unió Europea.
Article 4. Actuacions subvencionables
1. Seran objecte de subvenció les actuacions següents:
A. Fullets genèrics municipals d'informació turística.
Serà objecte d'ajuda l'edició i reedició de fullets genèrics d'àmbit municipal i supramunicipal d'informació turística, el contingut de les quals serà, en termes generals, el següent sempre d'acord amb els recursos turístics amb què compte el municipi o municipis:
- Descripció general i ubicació geogràfica, amb dades generals, que podran contindre un mapa o croquis.
- Breu introducció històrica.
- Rutes, sendes, itineraris i excursions des del municipi.
- Espais naturals, zones verdes i paisatges d'interés.
- Monuments, béns d'interés cultural, museus, col·leccions, obres d'art.
- Si fa el cas, adreça i telèfon de les oficines d'informació turística o Tourist Info.
- Si fa el cas, adreça de la pàgina web d'informació turística municipal o comarcal.
- Altres dades referides a recursos turístics concrets, com: localització, horari de visites, les mesures d'accessibilitat per a persones de mobilitat reduïda, telèfons de contacte i qualsevol altra dada d'interés.
B. Fullets específics de determinats recursos turístics de municipis d'interior.
Seran objecte d'ajuda l'edició i reedició de fullets informatius i divulgatius sobre els recursos següents:
- Monuments i béns del patrimoni cultural d'interés turístic.
- Museus i col·leccions museogràfiques.
- Jaciments arqueològics i paleontològics, sempre que siguen visitables.
- Espais naturals protegits, dels establits en la Llei 11/1994, de 27 de desembre, de la Generalitat, d'Espais Naturals Protegits de la Comunitat Valenciana, com ara parcs i paratges naturals, paratges naturals municipals, coves etc.
- Rutes turístiques temàtiques.
- Sendes, itineraris i excursions. Si fa el cas, serà obligatòria la menció de les sendes de gran recorregut (GR), menut recorregut (PR) o sendes locals (SL) homologats que existisquen en el municipi o municipis.
- Festes declarades d'interés turístic.
- Gastronomia, exclòs el material que continga únicament relació de restaurants de la localitat que puga considerar-se publicitat.
El material informatiu abans mencionat haurà de contindre, en termes generals, i per a cada un dels recursos la informació següent: localització, horari de visites, el caràcter gratuït o no de l'entrada, les mesures d'accessibilitat per a persones de mobilitat reduïda, visites guiades, telèfons de contacte i qualsevol altra dada d'interés.
3. El contingut dels fullets, arreplegat en els apartats A i B, podrà ser editat simultàniament en suport imprés, CD o DVD, la qual cosa es considerarà una mateixa actuació. Així mateix, este contingut podrà editar-se únicament en suport imprés, CD o DVD.
4. Només es podrà presentar una sol·licitud per municipi o mancomunitat i per a l'edició d'un únic fullet o col·lecció de fullets, en els suports mencionats anteriorment en el punt 3. A l'efecte de la present orde s'entén per col·lecció de fullets quan es tracte de diversos exemplars que tinguen unitat temàtica i uniformitat en el disseny i el format.
En cas d'incomplir-se el que establix el paràgraf anterior la Comissió d'Avaluació d'Ajudes determinarà l'actuació a subvencionar d'entre les sol·licitades.
Article 5. Actuacions i despeses no subvencionables
1. No seran subvencionables les actuacions el pressupost total de despesa subvencionable de les quals, IVA inclòs, siga inferior a dos mil euros.
2. En el cas de festes declarades d'interés turístic no seran subvencionables les despeses de l'edició dels anomenats programes de festes, cartells anunciadors o un altre material semblant.
3. No seran subvencionables altres despeses de material promocional i de difusió del recurs, diferents dels establits en l'article quart de la present orde.
4. S'exclouen de les ajudes previstes en esta orde les despeses d'adquisició d'actius fixos i en general tots aquells que tinguen la consideració d'inversions.
5. No seran subvencionables les actuacions el material de les quals editat es finance amb aportacions d'empreses o entitats privades si este material inclou publicitat de les empreses.
Article 6. Beneficiaris
1. Podran sol·licitar ajudes els municipis de l'interior i mancomunitats de la Comunitat Valenciana que complisquen els requisits establits en l'apartat següent.
2. A l'efecte d'estes ajudes s'entendran per municipis d'interior de la Comunitat Valenciana, les entitats locals a què es referix l'apartat a, del número 1 de l'article 3 de la Llei 7/1985, de 2 d'abril, Reguladora de les Bases de Règim Local, i el títol I de la Llei 8/2010, de 23 de juny, de la Generalitat, de Règim Local de la Comunitat Valenciana, el terme municipal del qual no siga limítrof amb el mar.
S'entendran per mancomunitats de la Comunitat Valenciana les entitats locals a què es referix l'apartat d del número 2 de l'article 3 de l'esmentada llei 7/1985, així com el títol VI, capítol II de la Llei 8/2010, de 23 de juny, de la Generalitat, de Règim Local de la Comunitat Valenciana, les quals podran sol·licitar ajuda únicament per a actuacions que no incloguen a cap municipi que siga limítrof amb el mar.
3. Tal com s'indica en el punt 4, de l'art. 4, només es podrà presentar una sol·licitud per municipi o mancomunitat i per a una única actuació.
Article 7. Ajudes
1. Sense perjuí del que disposen els articles 4 i 5 anteriors es consideraran despeses incentivables aquelles que responguen als conceptes següents:
La creació, disseny, fotomecànica, maquetació, producció, edició o reedició de material que tinga com a objecte la difusió i divulgació de recursos turístics, d'acord amb el que establix l'article 4.
2. La quantia de la subvenció en cap cas no podrà superar els 10.000 euros per beneficiari. La quantitat a percebre, tenint en compte el límit establit, serà la que resulte de prorratejar l'import de la consignació pressupostària destinada a estes ajudes entre el nombre de sol·licituds admeses i referides a actuacions l'objecte de les quals s'ajuste als requisits establits en la present orde.
3. Les ajudes que s'establixen en la present orde tindran la consideració de subvenció a fons perdut.
4. L'IVA del projecte formarà part del cost subvencionable, sempre que siga suportat efectivament pel beneficiari i no siga compensable o recuperable. A estos efectes les entitats hauran d'omplir una declaració sobre el caràcter no recuperable o no compensable de l'IVA corresponent al projecte.
5. L'import de les subvencions o ajudes que es concedisquen en cap cas no podrà ser de tal quantia que, aïlladament o en concurrència amb altres subvencions o ajudes, qualssevol que siga la seua naturalesa, òrgan o administració que les concedisca, superen el cost de l'actuació a desplegar per l'entitat local beneficiària de la subvenció.
6. Es podrà subcontractar l'activitat objecte de la subvenció fins al 100% i, en este cas, caldrà ajustar-se al que disposa l'article 29 de la Llei 38/2003, de 17 de novembre, General de Subvencions.
7. El cost total estarà format per l'import dels elements subvencionables que constituïxen el projecte per al qual se sol·licita l'ajuda ajustats a preus de mercat.
CAPÍTOL II.
Procediment
Article 8. Presentació de sol·licituds i documentació
1. Els sol·licitants hauran de presentar la documentació següent:
a) Instància de sol·licitud en imprés normalitzat, degudament omplit, segons model que figura en l'annex I de la present orde i disponible en .
b) Certificat del secretari/interventor de l'entitat, segons model que figura en l'annex III de la present orde i disponible en , en el qual acrediten els punts següents:
· Acte o acord per mitjà del qual l'òrgan competent de l'entitat local ha aprovat l'actuació per a la qual se sol·licita subvenció i el seu pressupost.
· Acte o acord adoptat per l'òrgan competent que inclou el compromís de finançament de la part del pressupost no subvencionat i necessari per al desplegament de l'actuació, fent constar expressament l'aplicació econòmica del pressupost municipal per la qual es va a finançar.
· Altres ajudes sol·licitades o rebudes per al mateix cost subvencionable.
· Caràcter no compensable o no recuperable de l'IVA suportat en l'actuació per a la qual se sol·licita subvenció.
· Declaració que el sol·licitant no és deutor de la Generalitat per reintegrament de subvencions, ni esta sotmés en les altres prohibicions per a obtindre la condició de beneficiari establides en l'article 13 de la Llei 38/2003, de 17 de novembre, General de Subvencions.
· Acreditació del nomenament del representant legal.
· Documentació addicional aportada.
c) Fitxa de manteniment de tercers (dades bancàries) segons model que figura en l'annex II de la present orde i disponible en , en el cas que les dades bancàries hagen experimentat variació respecte a anys anteriors, s'adjuntarà un certificat bancari acreditatiu de la titularitat del compte.
d) Memòria descriptiva i pressupost d'execució de l'actuació a desplegarr, segons model que figura en l'annex IV de la present orde i disponible en .
2. A més de la informació i documentació assenyalada en l'apartat 1, es podrà sol·licitar qualsevol altra que es considere necessària per al millor coneixement i comprensió de l'aplicació de la subvenció.
3. Els sol·licitants podran executar l'actuació sense necessitat esperar que la concessió de l'ajuda es produïsca i sense que això prejutge la decisió que finalment s'adopte.
4. Les sol·licituds podran presentar-se en els Registres dels Servicis Territorials de Turisme d'Alacant (c. Churruca, núm. 29, 03457 Alacant), Castelló de la Plana (pl. Maria Agustina, núm. 5, 12277 Alacant) i València (pl. Alfons el Magnànim, núm. 15, 46381 València) i en el Registre General de la Conselleria de Turisme, així com en qualssevol de les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú.
5. El termini de presentació de sol·licituds serà de vint dies naturals comptats a partir del dia següent a la publicació de la present orde en el Diari Oficial de la Comunitat Valenciana.
6. Quan la sol·licitud no reunisca els requisits establits en l'article 70 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o no s'acompanye la documentació que d'acord amb esta orde resulte exigible, es requerirà a l'interessat perquè en el termini de 10 dies hàbils esmene la falta o acompanye els documents preceptius, amb indicació que, en el cas de no fer-ho, se'l tindrà per desistit en la petició, prèvia resolució que haurà de ser dictada en els termes previstos en l'article 42 de dita llei.
Article 9. Tramitació de les sol·licituds i resolució del procediment
1. L'òrgan competent per a la instrucció del procediment d'ajudes establit per la present Orde és la Direcció General de Turisme d'Interior de la Conselleria de Turisme.
2. Una vegada avaluades les sol·licituds per l'òrgan instructor, es farà trasllat dels expedients i del procés anterior a la Comissió d'Avaluació d'Ajudes que s'establix en el número 8 del present article, la qual, després de l'anàlisi del procediment seguit, calcularà l'import de les subvencions prorratejant les sol·licituds informades favorablement amb la consignació pressupostària establida en la present orde. Cap subvenció no podrà superar l'import màxim de 10.000 euros establit en l'article 7 apartat 2 de la present orde.
3. Una vegada valorades les sol·licituds amb la quantificació dels corresponents imports d'ajuda, i previs els oportuns tràmits, la Comissió d'Avaluació d'Ajudes a través del director general de Turisme d'Interior elevarà proposta de concessió o denegació d'ajudes a la consellera de Turisme qui resoldrà sobre l'ajuda i determinarà la quantia de la subvenció.
4. La resolució es notificarà als interessats en els termes previstos en l'article 58 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
5. El termini màxim per a resoldre i notificar les sol·licituds que es formulen serà de sis mesos comptats des de la data de finalització del termini de presentació de sol·licituds. Transcorregut el termini sense que haja recaigut una resolució, s'entendrà desestimada la sol·licitud de concessió d'ajuda, en els termes previstos en l'article 44 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
6. Les resolucions a què es referix el paràgraf anterior esgoten la via administrativa i contra elles podrà interposar-se potestativament recurs de reposició davant de la consellera de Turisme, en el termini d'un mes comptat des de l'endemà de la seua notificació, de conformitat amb el que disposen els articles 109, 116 i 117 de la Llei 30/1992, de 26 de novembre, de règim Jurídic de les administracions Públiques i del Procediment Administratiu Comú, o interposar-se recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats des de l'endemà de la seua notificació, conforme disposen els articles 25, 44 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa.
7. Les subvencions concedides seran publicades en el Diari Oficial de la Comunitat Valenciana amb expressió de la convocatòria, el programa i crèdit pressupostari a què s'imputen, beneficiari, quantitat concedida i finalitat o finalitats de la subvenció.
8. La Comissió d'Avaluació d'Ajudes estarà presidida pel director general de Turisme d'Interior de la Conselleria de Turisme i integrada per altres quatre membres designats per ell.
Article 10. Incidències posteriors a la concessió
El director general de Turisme d'Interior està delegat per a la resolució de les incidències que es produïsquen amb posterioritat a la resolució de concessió, i en especial els supòsits de:
- Canvis realitzats en les partides que conformen el cost subvencionable. Estos canvis hauran de ser justificats pel beneficiari, i no podran alterar de manera essencial la naturalesa, objecte i finalitat per a la que ha sigut concedida la subvenció.
- Minoració en l'import de les subvencions concedides en els supòsits a què fa referència l'article 15, apartat 1, de la present orde.
- Revocació de les subvencions concedides en els supòsits a què fan referència els articles 13, apartat 4, i 15, apartat 2.
- Revocació de les subvencions concedides a causa de la renúncia del beneficiari.
- Revocació de les subvencions concedides en cas de desistiment del sol·licitant.
Article 11. Obligacions del beneficiari
Són obligacions del beneficiari:
a) Acreditar el compliment de requisits i condicions que determinen la concessió o gaudi de l'ajuda.
b) El sotmetiment a les actuacions de control financer que corresponguen.
c) Comunicar a la Conselleria de Turisme, l'obtenció o sol·licitud d'altres ajudes per a la mateixa finalitat procedents d'altres administracions o ens públics o privats.
d) La realització de l'activitat per a la que va ser concedida la subvenció, la qual serà d'exclusiva responsabilitat de l'entitat. Així mateix, seran a càrrec seu els mitjans humans i materials que precisen per al seu compliment.
e) Qualssevol altres previstes en l'article 14 de la Llei 38/2003, de 17 de novembre, General de Subvencions.
Article 12. Publicitat
En compliment del que establix l'article 18.4 de la Llei General de Subvencions i a fi de donar l'adequada publicitat que el projecte ha sigut finançat parcialment per la Conselleria de Turisme, les actuacions que es realitzen en el marc de la present convocatòria hauran d'exhibir el distintiu que figura en l'annex IX de la present orde i està disponible en , en l'apartat Servicis, Programa d'Incentius 2011, Entitats locals.
Article 13.Liquidació d'ajudes
1. L'actuació objecte de subvenció haurà d'estar finalitzada en la seua totalitat com a màxim el 30 de setembre de 2011.
2. El lliurament de la subvenció es produirà d'una sola vegada, amb justificació prèvia de la despesa corresponent a l'activitat realitzada. La documentació a presentar per al cobrament de la subvenció haurà de ser la següent:
· Còpia compulsada de les factures corresponents a la despesa realitzadat. Les factures hauran de complir els requisits establits en l'article 6 del Reial Decret 1496/2003, de 28 de novembre, pel qual s'aprova el Reglament pel qual es regulen les obligacions de facturació i es modifica el Reglament de l'Impost sobre el Valor Afegit, especialment allò que s'ha preceptuat en l'article 6.1.f que establix que les factures hauran d'incloure el desglossament dels preus unitaris de les operacions.
· Certificat, expedit pel secretari o interventor de l'entitat local, en el que conste l'acte o acord de reconeixement de l'obligació per l'òrgan competent, així com l'aplicació econòmica del pressupost municipal en què s'ha contret la despesa. Este certificat ha d'incloure una relació detallada de les actuacions realitzades recolzades per la subvenció on figure cada una de les despeses incorregudes, amb expressió del proveïdor, import del justificant presentat i el seu número i data d'emissió, segons model que figura en l'annex V de la present orde i disponible en .
· Este certificat podrà substituir-se per la còpia compulsada dels documents de la comptabilitat pressupostària acreditatius que la despesa recollida en les factures ha aconseguit la fase comptable O.
· Certificat, expedit pel secretari o interventor de l'entitat local beneficiària, acreditatiu de l'import, procedència i aplicació dels fons propis i d'altres ajudes o ingressos amb què, a més de la subvenció, hagen sigut finançades les actuacions, segons model que figura en l'annex VI de la present orde.
· Acreditació del compliment dels procediments establits en la normativa d'aplicació en matèria de contractació pública, segons model que figura en l'annex VII de la present orde i disponible en .
· Declaració responsable, per part de l'òrgan competent de l'entitat beneficiària, acreditativa que no s'és deutor de la Generalitat per reintegrament de subvencions, segons model que figura en l'annex VIII de la present orde i disponible en .
· S'adjuntarà un exemplar del material editat, el qual haurà de portar el distintiu a què es fa referència en l'article 12 anterior, el qual figura en l'annex IX de la present orde i està disponible en , en l'apartat Servicis, Programa d'Incentius 2011, Entitats locals.
3. Als efectes de justificació es considerarà que la despesa subvencionable s'ha realitzat si s'ha aconseguit la fase comptable O en el pressupost de l'entitat beneficiària, encara que no haja sigut efectivament pagada amb anterioritat a la finalització del període de justificació.
4. No procedirà la minoració en aquelles subvencions el cost subvencionable de les quals justificat de manera conforme no abaste com a mínim la quantitat de dos mil euros, efectuant-se la revocació íntegra de dites subvencions.
5. El termini per a la presentació dels justificants a què es fa referència en el present article finalitzarà el 30 de setembre de 2011.
Article 14. Control i inspecció
La Conselleria de Turisme vigilarà l'adequada aplicació de les ajudes, i per a això podrà realitzar les inspeccions, comprovacions i demanar quanta informació considere oportuna, sense perjuí d'altres actuacions inspectores o de comprovació que pogueren efectuar-se a instàncies de la Intervenció General de la Generalitat o altres organismes competents.
Article 15. Minoració, revocació i reintegrament de les subvencions
1. L'alteració d'algunes de les característiques no substancials de l'actuació la subvenció de la qual haja sigut aprovada, la insuficient justificació d'alguna de les despeses efectivament realitzades, l'execució parcial de les actuacions previstes i la concessió amb posterioritat a la presentació de la sol·licitud d'altres ajudes públiques o privades, si en el seu conjunt excedixen dels límits establits, podrà donar lloc a la minoració de la subvenció concedida.
2. L'incompliment pel beneficiari de qualsevol dels requisits, condicions i la resta de circumstàncies que van donar lloc a l'atorgament de la subvenció, la variació de la finalitat de l'actuació o la falta de justificació de la realització de l'actuació, així com qualsevol altra causa de les previstes en l'article 37 de la Llei 38/2003, de 17 de novembre, General de Subvencions, donarà lloc a la incoació per l'òrgan competent per a la concessió de les ajudes del corresponent expedient que podrà finalitzar amb la revocació de la subvenció concedida i l'obligació, si fa el cas, de reintegrar les ajudes percebudes i els interessos de demora des del moment del seu pagament. En la tramitació del procediment es garantirà, en tot cas, el dret de l'interessat a l'audiència.
DISPOSICIONS FINALS
Primera
El director general de Turisme d'Interior de la Conselleria de Turisme queda facultat a dictar les disposicions i adoptar les mesures que considere oportunes per al desplegament i aplicació del que disposa la present orde.
Segona
La present Orde entrarà en vigor l'endemà de la publicació en el Diari Oficial de la Comunitat Valenciana.
Contra la present Orde, que posa fi a la via administrativa, podrà interposar-se recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, dins del termini de dos mesos comptats des de l'endemà de la seua publicació i, potestativament, podrà interposar-se recurs de reposició, en el termini d'un mes, a comptar de l'endemà de la seua publicació, tot això de conformitat amb el que establixen els articles 107, 109, 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú i en els articles 10, 14 i 46 de la Llei 29/1998, 13 de juliol, Reguladora de la Jurisdicció Contenciosa Administrativa.
València, 23 de desembre de 2010.- La consellera de Turisme: Belén Juste Picón.ANNEX I / ANEXO IANNEX II / ANEXO IIANNEX III / ANEXO IIIANNEX IV / ANEXO IVANNEX V / ANEXO VANNEX VI / ANEXO VIANNEX VII / ANEXO VIIANNEX VIII / ANEXO VIIIANNEX IX / ANEXO IX
ANNEX IX / ANEXO IX